Елин Пелин
Снежен ден

chitanka.info

Сняг падна, затрупа

баби Дорината къща,

сиромашкото коминче

пак димец почна да пуща.

Дядо с пушката отиде

още рано пред зори,

за лисици и за зайци

да се скита по гори.

Баба вътре пак зачеса

бяла вълна на дарак

и край огъня замърка

Марко, старий котарак.

Баба в мисли се увлече —

за какво се не сети,

па въздъхна и си рече:

„Пуста младост, де си ти!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.